Vechile mașini Dacia sunt foarte căutate de pasionații care colecționează mașini. Valoarea acesteia a crescut de-a lungul anilor cu câteva mii de euro.
O mașină Dacia 1300 este considerată o adevărată piesă de colecție. În funcție de starea în care se află, aceasta poate fi vândută la un preț substanțial. Pentru un model din 1976, suma oferită poate ajunge la până 5000 de euro.
Chiar dacă mulți își doresc să păstreze mașina ca amintire, există o grămadă de anunțuri online în care proprietarii au scos deja la vânzare acest model. Cei care au păstrat autoturismul îl pot vinde acum la un preț piperat. Care costă DACIA 1300?
De exemplu, a fost publicat un anunț pe un site de automobile second-hand aduse din Germania. Se vinde o mașină Dacia 1300 de colecție, de culoare crem, fabricat în 1976 la Mioveni. Se zvonește că deținătorul acestui model este un colecționar din Putbus, un oraș din nord-estul Germaniei.
Modelul are motor pe benzină, 54 de cai-putere și doar 130.000 de kilometri la bord. ITP-ul a fost făcut și este valabil până în august 2024. Prețul final pentru această mașină este 4.600 de euro.
„Mașina este clasificată ca vehicul istoric și este într-o stare foarte bună, fiind necesare doar câteva lucrări minore privind faza lungă, țeava de eșapament și câteva reglaje la carburator. Vehiculul a fost revopsit în anul 2013”, a declarat proprietarul, conform celor de la Observatornews.ro.
După anul 1971, Dacia 1300 a început să fie din ce în ce mai căutată în Europa de Est. Acest model a început să atragă atenția și cumpărătorilor din America de Sud și Africa, fiind un model rezistent și de încredere.
Dacia 1300 a fost fabricată între anii 1969 și 1984 de compania Dacia, în urma licenței obținută de la compania franceză Renault. La baza acestui model a stat Renault 12.
În 1970 sunt lansate trei variante de echipare pentru modelul 1300: Standard, Lux, Lux Super 1301. Dacia 1301 Lux Super avea dotări exclusive precum: instalație radio din fabrică, scaune față supraînălțate, circuit de frână dublu, oglinzi retrovizoare exterioare, torpedou iluminat, brichetă electrică, instalație spălare parbriz electrică și multe altele, conform paginii de Wikipedia.